**Anul Nou**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru un succes notabil

Un an bun şi remarcabil,

Se prepară ca-n reţetă

Cu măsura cea corectă,

Punând cele necesare

Pentru zilele cu soare,

Luând din cele potrivite

Pentru vremuri însorite.

Aşadar, pornim a pune,

Două mâini de gânduri bune,

Patru plicuri de speranţă

Şi trei boabe de prestanţă,

Din iubire o măsură,

Toleranţă, cam o gură,

O mărgică de răbdare

Şi-un vârf potrivit de sare.

Se frământă bine-bine,

La crescut puţin se ţine

Şi se bagă-apoi la copt,

De la şase, pân' la opt.

Preparatul este gata

Cum a părăsit covata,

Însă luaţi-l cu măsură

De la prima-mbucătură.